**J E G Y Z Ő K Ö N Y V**

**Készült:** Ivád Községi Önkormányzat Képviselő Testület 2016. május 25-én (szerdán) délután 15.00 órakor megtartott nyílt ülésen.

**Jelen vannak:** Valyon László FIDESZ-KDNP polgármester

Ábelovszki Csaba alpolgármster

Tar Zoltán képviselő

Pétervári István képviselő

Gulyás Benedek képviselő

**Meghívottak:** Dr. Varga Attila jegyző

Dr. Kerekes Tibor aljegyző

Braun József pénzügyi osztályvezető

Szalai Katalin jkv.

**Valyon László FIDESZ-KDNP polgármester**

Köszönti az ülés résztvevőit, megállapítja az ülés határozatképességét. Az ülést megnyitja. Javasolja a meghívón feltüntetett napirendi pontokat sorrendben tárgyalják meg. A képviselők ezt a javaslatot egyhangúan elfogadták.

**NAPIRENDI PONTOK**

**1. napirendi pont: Ivád Község gyermekjóléti és gyermekvédelmi feladatainak 2015. évi ellátásáról szóló átfogó értékelése.**

**2. napirendi pont : Kérdések interpellációk**

**Napirendi pontok tárgyalása**

**Valyon László** **FIDESZ-KDNP polgármester**

Kérte, hogy térjenek rá az első napirendi pontra az önkormányzat Ivád Község gyermekjóléti és gyermekvédelmi feladatainak 2015. évi ellátásáról szóló átfogó értékelés megtárgyalására

**1. napirendi pont:**

**Ivád Község gyermekjóléti és gyermekvédelmi feladatainak 2015. évi ellátásáról szóló átfogó értékelés megtárgyalására**

**Valyon László** **FIDESZ-KDNP polgármester**

Megkérte Dr. Varga Attila jegyzőt, hogy tájékoztassa a képviselőket.

**Dr. Varga Attila jegyző:**

Ezt minden évben május 31.ig kell az önkormányzatnak megtárgyalni a beszámolót és utána be kell küldeni a Kormányhivatalnak. Több részből tevődik össze a beszámoló, egy részét a védőnők adják le, a többit az Óvoda, az Iskola, az Aranykapu, és az önkormányzati gyermekvédelmi ügyek.

Ivádon nem volt probléma, ebből a szempontból nem problémás település.

**Valyon László** **FIDESZ-KDNP polgármester**

Köszönjük!

A képviselőknek felteszem a kérdést, hogy elfogadják-e az átfogó értékelést. Szavazzuk meg a határozatot.

A jelenlévő képviselők egyhangúlag kézfelnyújtással elfogadták Ivád Község gyermekjóléti és gyermekvédelmi feladatainak 2015. évi ellátásáról szóló átfogó értékelést.

**Ivád Község Önkormányzat Képviselőtestületének 13/2016. (V.25.) határozata**

1. Ivád Község Önkormányzatának Képviselő-testülete – a gyermekek védelméről és a gyámügyi igazgatásról szóló 1997. évi XXXI. törvény 96. § (6) bekezdése alapján – megtárgyalta az önkormányzat gyermekjóléti és gyermekvédelmi feladatainak 2015. évi ellátásáról készített átfogó értékelést, és azt jelen határozatával jóváhagyta.

2. A Képviselő-testület egyetért azzal, hogy legalább negyedéves gyakorisággal kerüljön sor a gyermekvédelmi rendszerben dolgozók között koordinációs értekezletekre – esetmegbeszélés – mert így biztosítható a hatékony együttműködés, az információáramlás folyamatossága és időszerűsége.

3. A Képviselő-testület felhívja a gyermekvédelemben közreműködőket arra, hogy kiemelt figyelmet fordítsanak a megelőzésre, és ennek érdekében arra törekedjenek, hogy az általános és speciális prevenció érdekében időben történjen intézkedés.

Felelős: Dr. Varga Attila jegyző

Határidő: 30 nap a Heves Megyei Kormányhivatal Gyámügyi és Igazságügyi Főosztály részére történő megküldésre

**Valyon László** **FIDESZ-KDNP polgármester**

Javaslom, hogy térjünk át a második napirendi pontra a kérdések, interpellációkra.

**2.napirendi pont:**

**Kérdések, interpellációk**

**Valyon László** **FIDESZ-KDNP polgármester**

Van-e valakinek bejelenteni valója, javaslata, kérdése.

Mivel nem volt elmondta, hogy a hagyományos közfoglalkoztatási program a mai napon elindult. Sikerült 13 főt alkalmazni több területre is, így a mezőgazdaságban is. Amit a Nemzeti Földalaptól kaptunk területet, annak a kitisztítására is kaptunk embereket. Karbantartónk is van. Az NFA-s terület különben nagy terhet jelent nekünk. Most rendbe tesszük, de a továbbiakban megbeszéljük, mit tudunk azzal csinálni. Megnéztük a területet Gulyás Benedek képviselővel is. Szinte semmi haszon nem lesz belőle, mert igazából még fa sincs rajta, csak cserjék és gaz, de kötelességünk kitakarítani.

A savanyító üzemet, külön vesszük a mezőgazdaságtól, oda is kérünk embereket. Az üzleti tervet megcsináltuk, Budapestre fel kell majd vinni, kaptam időpontot szerdára.

Szakemberek segítségét is kértem.

Másik téma a két önkormányzati út felújításának megpályázása. Az Ady út és a Dózsa út felső szakaszának felújítására pályázatot nyújthatnánk be. A pályázat 85%-os támogatási mértékű. 25% saját erő kell hozzá.

Én úgy gondolom, hogy ezt ki kell használnunk, mert az Ady út már évtizedek óta probléma és a Dózsa út felső szakasza is nagyon rászorul a felújításra.

Kérem a képviselőket, hogy szavazzuk meg a pályázat benyújtását és hozzuk meg a határozatot.

A jelenlévő képviselők egyhangúlag megszavazták, hogy a pályázat benyújtásra kerüljön az Ivád, Ady Endre utca és az Ivád, Dózsa György utca felújításának megvalósítása érdekében

**Ivád Község Önkormányzat Képviselőtestületének 14/2016. (V.25.) határozata**

Tárgy: Pályázat benyújtása az önkormányzati feladatellátást szolgáló fejlesztések támogatására meghirdetett felhívásra, az önkormányzat tulajdonában lévő Ivád, Ady Endre utca 48. hrsz, Dózsa György út 321. hrsz, utakon felújító aszfaltozás érdekében

1. Ivád Község Önkormányzatának Képviselő-testülete (a továbbiakban: Képviselőtestület) pályázatot nyújt be a helyi önkormányzatokért felelős miniszter és az államháztartásért felelős miniszter által az önkormányzati feladatellátást szolgáló fejlesztések támogatására meghirdetett felhívásra, az önkormányzat tulajdonában lévő lévő Ivád, Ady Endre utca 48. hrsz, Dózsa György út 321. hrsz, utcák felújításának a megvalósítása érdekében.

2. A Képviselőtestület az előző pontban foglalt fejlesztési projekt bruttó költségét összesen **11.884.511,-Ft** összegben állapítja meg, amelyből a pályázat eredményes megvalósításához **10.101.834,-Ft** (85 %) mértékű támogatást igényel, illetve ehhez **1.782.677,-Ft** (15 %) saját forrást biztosít.

3. A Képviselő-testület kinyilvánítja, hogy a saját forrásnak megfelelő összeg fedezetét az önkormányzat 2016. évi költségvetésében biztosítja.

4. A Képviselő-testület megbízza Valyon László polgármestert a pályázat benyújtásával és felhatalmazza, hogy a pályázat benyújtásához szükséges további nyilatkozatokat a Képviselő-testület nevében tegye meg.

Határidő: 2016. június 2.

Felelős: Valyon László polgármester

Megkérdezte, hogy van-e még valakinek javaslata, hozzászólása.

Mivel nem volt a nyílt ülést bezárta. És megkérte a jelenlévőket, hogy fáradjanak át a Művelődési Házba a közmeghallgatás 16.00 órakor kezdődik.

**K.m.f.**

**Valyon László Dr. Varga Attila**

**FIDESZ-KDNP jegyző**

**polgármester**